SKRIFTLIG FORESPØRGSEL P-3564/01

af Jaime Valdivielso de Cué (PPE-DE) til Kommissionen

(4. januar 2002)

Om: Fødevaresikkerhed

I forbindelse med import af forarbejdet frisk fisk fra tredjelande kan det konstateres, at kontrollen med de mikrobiologiske standarder ved de forskellige grænsekontrolsteder varierer enormt fra et EU-land til et andet.

Dette forhold resulterer i, at de europæiske importører systematisk vælger at importere varer via de lufthavne i EU, hvor grænsekontrolstedernes fytosanitære krav er mindst strenge, hvorfra de så transporteres over land til det endelige bestemmelsessted.

Den endelige forbruger modtager følgelig varen i dårligere stand, fordi antallet af led i logistikkæden systematisk forøges med en deraf følgende forringelse af varens mikrobiologiske tilstand.

Hvilke øjeblikkelige foranstaltninger vil der blive truffet for at bringe dette forhold til ophør?

Hvilke skridt vil der blive taget for at samordne den mikrobiologiske kontrol ved alle grænsekontrolsteder i EU, og inden for hvilken frist?

Svar afgivet på Kommissionens vegne af David Byrne

(19. februar 2002)

Der er fastsat bestemmelser for importen af fiskeriprodukter fra tredjelande i Rådets direktiv 91/493/EØF af 22. juli 1991, hvor de sundhedsmæssige betingelser for produktion og afsætning af fiskerivarer er fastlagt(1). I dette direktiv er der fastlagt de sundhedsmæssige betingelser og de kontrolforanstaltninger, som skal gennemføres for fiskeriprodukter, der skal afsættes i EU, uanset om de stammer fra Fællesskabet eller er importeret fra tredjelande. I direktivet står bl.a., at de betingelser, der gælder for produkter importeret fra tredjelande, mindst skal svare til de betingelser, der gælder for produktionen i EU.

Hvad angår de mikrobiologiske forhold for fiskeriprodukter, er de mikrobiologiske kriterier for produktion af kogte krebsdyr og bløddyr harmoniseret med Kommissionens beslutning 93/51/EØF af 15. december 1992(2). I øjeblikket evaluerer Den Videnskabelige Komité de foreliggende videnskabelige informationer for at kunne udarbejde andre harmoniserede mikrobiologiske kriterier for andre fiskeriprodukter, herunder også toskallede bløddyr.

Lovforslagene herom vil blive udarbejdet, så snart Den Videnskabelige Komité har afgivet sin udtalelse. Importprocedurerne for produkter af animalsk oprindelse er fastlagt i Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(3), mens laboratorieundersøgelserne på grænsekontrolsteder er fastlagt i bilag D til Kommissionens beslutning 93/13/EØF af 22. december 1992(4).

I bilag D.1 står, at:

Indtil EF-overvågningsplanerne er godkendt, underkaster medlemsstaterne varepartier, der frembydes til indførsel, en overvågningsplan til kontrol af, at EF-bestemmelserne eller, hvis sådanne ikke findes, de nationale bestemmelser overholdes, navnlig til påvisning af restkoncentrationer, patogener og andre stoffer, der er skadelige for mennesker, dyr eller miljøet.

Hyppigheden af kontrollen falder derfor ind under den ansvarlige myndigheds ansvar på det relevante grænsekontrolsted.

I en arbejdsgruppe af medlemsstater nedsat af Kommissionen, der blev specielt indkaldt i december 2001 for at drøfte problemet med laboratorieprøver vedrørende chloramphenicol i rejer, kunne der ikke drages en endelig konklusion vedrørende prøvetagningsprotokollerne på grund af manglende informationer. Der blev imidlertid udarbejdet henstillinger vedrørende andre aspekter i forbindelse med prøver, og i øjeblikket mangler der endnu oplysninger fra mange medlemsstater om deres aktuelle praksis for prøvetagningsprotokoller.

Kommissionen har arbejdet og arbejder stadig på at udarbejde flere gennemførelsesbestemmelser til direktiv 97/78/EF.

(1) EFT L 268 af 24.9.1991.

(2) EFT L 13 af 21.1.1993.

(3) EFT L 24 af 30.1.1998.

(4) EFT L 9 af 15.1.1993.